## Pravilnik o sadržaju i načinu upisa visokih učilišta u Upisnik visokih učilišta

### NN 62/1996 (24.7.1996.), Pravilnik o sadržaju i načinu upisa visokih učilišta u Upisnik visokih učilišta

# **MINISTARSTVO ZNANOSTI I TEHNOLOGIJE**

Na temelju članka 20. stavka 2. Zakona o visokim učilištima ("Narodne
novine", br. 59/96 - pročišćeni tekst) ministar znanosti i tehnologije
donosi

## **PRAVILNIK**

### **O SADRŽAJU I NAČINU UPISA VISOKIH UČILIŠTA U UPISNIK VISOKIH UČILIŠTA**

Članak 1.

Ovim se Pravilnikom propisuje sadržaj i način upisa visokih učilišta
kojima je izdana dopusnica za početak obavljanja djelatnosti u Upisnik
visokih učilišta (u daljnjem tekstu: Upisnik).

Članak 2.

Upisnik vodi Ministarstvo znanosti i tehnologije (u daljnjem tekstu:
Ministarstvo) u obliku digitalne matice podataka i u pisanom obliku.

Članak 3.

Upisnik sadrži slijedeće podatke o visokom učilištu:

1. matični broj;

2. naziv i sjedište (adresa, telefon, telefax, E-mail i sl.);

3. osnivač visokog učilišta;

4. naziv, broj i datum akta o osnivanju;

5. sveučilište ili veleučilište u čijem je sastavu visoko učilište;

6. naziv, sjedište i predmet djelatnosti podružnice;

7. broj i datum mišljenja Nacionalnog vijeća za visoku naobrazbu o ispunjavanju
osnovnih standarda vrsnoće za ustrojstvo i izvedbu studija;

8. broj i datum dopusnice za početak obavljanja djelatnosti;

9. broj i datum vjerodostojnice odnosno pisma očekivanja;

10. nastavni programi studija koje ustrojavaju i izvode visoka učilišta;

11. ime i prezime predsjednika upravnog vijeća i trajanje mandata;

12. ime i prezime dekana i trajanje mandata;

13. naziv broj i datum akta o ukidanju i datum prestanka djelatnosti
visokog učilišta.

Članak 4.

Upisnik u pisanom obliku sastoji se od Matičnog lista sa obrascima (1,
2 i 3) koji su sastavni dio ovog Pravilnika.

Matični list vodi se za svako visoko učilište. Na Matičnom listu upisuje
se: matični broj, naziv i sjedište visokog učilišta i naziv i sjedište
podružnice. Matični list (omot) je veličine 24x32 cm.

Podaci iz članka 3. točke 3., 4., 5., 7., 8., 9., 11., 12. i 13. vode
se na obrascu 1 veličine 23x31 cm.

Promjena podataka vodi se na obrascu 2 veličine 23x31 cm.

Podaci iz članka 3. točke 10. vode se na obrascu 3 veličine 23x31 cm.

Članak 5.

Uz Upisnik se u Ministarstvu vodi i Zbirka isprava u koju se odlaže
za svako visoko učilište sva dokumentacija u svezi s upisom, promjenama
i brisanjem upisa.

Članak 6.

Uz Upisnik Ministarstvo vodi abecedni imenik.

U abecedni imenik upisuje se:

- naziv visokog učilišta - podružnice;

- matični broj visokog učilišta.

Članak 7.

Subjektima upisa u Upisnik Ministarstvo izdaje izvadak iz Upisnika ili
potvrdu o podacima iz Upisnika, ispisom iz baze podataka, a ovlaštena službena
osoba obavezno ih ovjerava potpisom i službenim pečatom.

Izvadak iz Upisnika ili potvrda o podacima iz Upisnika iz stavka 1.
ovoga članka može se izdati na pismeni zahtjev pravnoj ili fizičkoj osobi
koja ima pravni interes.

Članak 8.

Ministarstvo upisuje u Upisnik po službenoj dužnosti svako visoko učilište
kojem je izdalo dopisnicu za početak obavljanja djelatnosti.

O upisu u Upisnik ministar znanosti i tehnologije donosi rješenje, koje
je konačno u upravnom postupku.

Članak 9.

U rješenju iz stavka 2. članka 8. ovoga Pravilnika unosi se sljedeće:

1. redni broj upisa u Upisnik;

2. naziv i sjedište visokog učilišta;

3. sveučilište ili veleučilište u čijem je sastavu visoko učilište;

4. osnivač visokog učilišta;

5. broj i datum izdavanja dopusnice za početak obavljanja djelatnosti.

Članak 10.

Visoko učilište upisuje se u sudski registar temeljem rješenja iz stavka
2. članka 8. ovoga Pravilnika.

Članak 11.

O promjenama podataka iz članka 3. ovoga Pravilnika visoko učilište
izvješćuje Ministarstvo bez odgode, a najkasnije u roku od 30 dana od dana
nastale promjene.

Članak 12.

Ministarstvo provodi brisanje upisa visokog učilišta iz Upisnika najkasnije
u roku od 30 dana od dana donošenja odluke o prestanku obavljanja djelatnosti
visokog učilišta.

O brisanju upisa iz Upisnika ministar znanosti i tehnologije donosi
rješenje, koje je konačno u upravnom postupku.

Članak 13.

Sva visoka učilišta koja obavljaju svoju djelatnost, dužna su u roku
od tri mjeseca od dana stupanja na snagu ovoga Pravilnika, zatražiti upis
u Upisnik u skladu sa odredbama ovoga Pravilnika.

Članak 14.

Stupanjem na snagu ovoga Pravilnika prestaje važiti Pravilnik o sadržaju
i načinu vođenja evidencije organizacija udruženog rada usmjerenog obrazovanja
("Narodne novine", br. 17/85).

Članak 15.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 602-01/96-07/081
Urbroj: 533-01/96-1
Zagreb, 17. srpnja 1996.

Potpredsjednik Vlade i
ministar znanosti i tehnologije
**prof. dr. sc. Ivica Kostović,** v. r.

![](dodatni/365056.gif)

![](dodatni/365057.gif)

![](dodatni/365058.gif)

Pravilnik, NN 62/1996-1227